Добри Жотев
Безсъние

chitanka.info

Изречено е вече всичко.

И всичко е направено.

Но пак Тантал гори от жажда.

Преражда се Сизиф и все

търкаля тежкото безсмислие.

Апокалипсиса Йоан вещае

и все не знае, че след туй

не ще да има ничий съд.

А някъде отвъд отвъдното

или съвсем до мен,

на времената вечен воин,

бездомен глас на стон подобен

се скита в няма неизбродност

и нещо пита, пита, пита…

О, Свят, иззидан от въпроси! —

Без отговори Свят!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.